Høgskolen i Telemark

Høgskolen i Telemark (HiT) var en høgskole i Telemark fylke med om lag 7 000 studenter og 600 ansatte. HiT ble etablert 1. august 1994 som en del av Høgskolereformen, ved at tidligere Telemark distriktshøgskole i Bø, Telemark ingeniørhøgskole i Porsgrunn, Telemark lærerhøgskole i Notodden og på Rauland  og Telemark sykepleierhøgskole i Skien ble slått sammen.
Høgskolen i Telemark hadde studiesteder i Bø, Notodden, Porsgrunn og Rauland. I tillegg hadde HiT førskole- og allmennlærerutdanning i Drammen. Mellom de geografiske ytterpunktene – Porsgrunn og Rauland – er det rundt 170 km. HiTs fellesadministrasjon lå i Porsgrunn. 
Den 4. juni 2015 vedtok styret ved HiT at de ønsket en fusjon med Høgskolen i Buskerud og Vestfold. Fusjonsdato ble satt til 1. januar 2016 under navnet Høgskolen i Sørøst-Norge, og ble den 4. mai 2018 Universitetet i Sørøst-Norge. 


== Ledelse og organisering ==
Rektor var ansvarlig både for faglig virksomhet og for den administrative- og økonomiske siden av virksomheten. Kristian Bogen  var rektor ved Høgskolen i Telemark fra 1. august 2012 frem til fusjon med Høgskolen i Buskerud og Vestfold 1. januar 2016. 
Høgskolen er inndelt i følgende fire fakultet med underliggende institutter: 

Fakultet for allmennvitskaplege fag (AF, Bø)
Institutt for idretts- og friluftsfag
Institutt for natur-, helse- og miljøfag
Institutt for økonomi og informatikk
Institutt for kultur- og humanistiske fag (som innebefatter Forfatterstudiet i Bø)
Fakultet for estetiske fag, folkekultur og lærarutdanning (EFL, Notodden/Rauland)
Institutt for folkekultur
Institutt for forming og formgivning
Institutt for lærerutdanningsfag
Institutt for pedagogikk
Fakultet for helse- og sosialfag (HS, Porsgrunn)
Institutt for helsefag
Institutt for sosialfag
Fakultet for teknologiske fag (TF, Porsgrunn)
Institutt for elektro, IT og kybernetikk
Institutt for prosess-, energi- og miljøteknologi- Forkortelse og geografisk lokalisering i parentes.


== Sammenslåingsplaner ==
I august 2014 kom det fram at Høyskolen i Buskerud og Vestfold er i prosess og vurderer sammenslåing med Høgskolen i Telemark. De har mot slutten av 2014 hatt felles styresamlinger og planlegger å levere felles svar til KD om sammenslåingen. 18. desember 2014 fattet Høgskolens styre intensjonsvedtak om sammenslåing. Tidligere i 2014 ble et forslag om sammenslåing mellom Høgskolen i Telemark og Universitetet i Agder nedstemt i begge institusjonenes styrer. Stortingsmelding nr. 18 (2014-2015) Konsentrasjon for kvalitet — Strukturreform i universitets- og høyskolesektoren var også eksplisitt på at en slik fusjon er ønsket av Kunnskapsdepartementet.
På ekstraordinært styremøter ved begge institusjonene 4. juni 2015 er det vedtatt at høgskolene slås sammen til en under navnet Høgskolen i Sørøst-Norge


== Universitet 2016 ==
Høgskolen i Telemark hadde som mål å oppnå universitetsstatus innen 2016. For at man skal kunne oppnå universitetsstatutes er det blant annet et krav om fire doktorgradsprogrammer. Høgskolen i Telemark tilbyr doktorgradsprogrammer innen prosess-, energi- og automatiseringsteknikk, kulturstudier og økologi, og de planlegger videre et PhD-program innenfor forebyggende helsearbeid.


== Se også ==
Studentsamskipnaden i Telemark
Studentsamfunnet i Grenland
Studentkroa i Bø
Forfatterstudiet ved Høgskolen i Telemark


== Referanser ==


== Eksterne lenker ==
(no) Offisielt nettsted 
Studentorganisasjonen i Telemark
Kroa i Bø
Studentsamfunnet i Grenland